Source: http://docplayer.fi/2697422-Prosessinjohdon-ja-tuomioistuinkaytantojen-yhtenaisyys-helsingin-hovioikeuspiirissa.html
Timestamp: 2018-02-18 05:12:08+00:00
Document Index: 8854482

Matched Legal Cases: ['kko ', 'kko ', 'kko ', 'tuomioistuin ', 'tuomioistuin ', 'tuomioistuin ']

Prosessinjohdon ja tuomioistuinkäytäntöjen yhtenäisyys Helsingin hovioikeuspiirissä - PDF
Download "Prosessinjohdon ja tuomioistuinkäytäntöjen yhtenäisyys Helsingin hovioikeuspiirissä"
1 Helsingin hovioikeuspiirin käräjäoikeuspainotteinen laatuhanke 2012 Prosessinjohdon ja tuomioistuinkäytäntöjen yhtenäisyys Helsingin hovioikeuspiirissä Kihlakunnansyyttäjä Sari Aho Asianajaja Anders Bygglin Kihlakunnansyyttäjä Jukka Haavisto Hovioikeudenneuvos Risto Jalanko Käräjätuomari Anu Juho Asianajaja Hannu Kalkas Käräjätuomari Tero Kujala Käräjätuomari Elina Lampi-Fagerholm Hovioikeudenneuvos, asessori Wilhelm Norrman Käräjätuomari Tiina Nurmimäki Kihlakunnansyyttäjä Tapio Nyrhilä Käräjätuomari Pia Sandvik Asianajaja Antti Sorjonen Käräjätuomari Mia Sundström Käräjätuomari Yrjö Vannela Käräjätuomari Mia Vuorinen
3 Sisällys 1. Aluksi Yleisiä havaintoja eri vastaajaryhmistä Rikosasioiden käsittely käräjäoikeudessa... 5 Rikosasian vireilletulo (8, 10)... 5 Rikosasian kirjallinen valmistelu (11, 13)... 6 Käräjäoikeuden yhteenveto rikosasioissa (14, 16)... 7 Suullinen valmistelu rikosasioissa käräjäoikeudessa (17, 19)... 8 Todistelun kartoittaminen rikosasioissa (23, 25)... 9 Ratkaisun antaminen rikosasiassa (29, 31) Riita-asioiden käsittely käräjäoikeudessa Riita-asian vireilletulo (9, 10) Riita-asian kirjallinen valmistelu (12, 13) Käräjäoikeuden yhteenveto riita-asioissa (15, 16) Suullinen valmistelu riita-asioissa käräjäoikeudessa (18, 19) Sovinnon edistäminen riita-asioissa ja tuomioistuinsovittelu (20, 21, 22) Todistelun kartoittaminen riita-asioissa (24, 25) Ratkaisun antaminen riita-asioissa (30, 31) Molempia prosessilajeja koskevat osiot Yleistä pääkäsittelystä käräjäoikeudessa (26) Todistelun vastaanottaminen käräjäoikeudessa (27, 28) Käytännön kysymyksiä (32, 33) Hovioikeusmenettely Jutun vireilletulo hovioikeudessa (36, 41) Jutun kirjallinen valmistelu hovioikeudessa (37, 41) Suullinen valmistelu hovioikeudessa (38, 41) Sovinnon edistäminen riita-asioissa hovioikeudessa (39) Todistelun kartoittaminen hovioikeudessa (40, 41) Pääkäsittelyn järjestäminen (42) Hovioikeuden kirjallinen yhteenveto (43) Menettely hovioikeuden pääkäsittelyssä (44, 45) Hovioikeuden ratkaisun antaminen (46, 48) Eräitä käytännön kysymyksiä (47, 48) Yhteenvetoa Parantamistoiveita Käräjäoikeusvaihe Hovioikeusvaihe Liite: Yhteenveto vastauksista Yhteenvedon laatimistapa Taustatiedot... 30
4 1. Asema prosessissa Sukupuoli Ammattikokemus Tuomioistuinharjoittelu Työskentelen Helsingin hovioikeuspiirin käräjäoikeuksissa (säännöllisyys) Työskentelen säännöllisesti (käräjäoikeudet) Työskentelen Helsingin hovioikeudessa Asian vireilletulo ja valmisteluvaihe käräjäoikeudessa Rikosasian vireilletulo Riita-asian vireilletulo Vapaa palaute asioiden vireilletulovaiheesta käräjäoikeudessa Rikosasian kirjallinen valmistelu Riita-asian kirjallinen valmistelu Vapaa palaute kirjallisesta valmistelusta käräjäoikeudessa Käräjäoikeuden yhteenveto rikosasioissa Käräjäoikeuden yhteenveto riita-asioissa Vapaa palaute käräjäoikeuden yhteenvedosta Suullinen valmistelu rikosasioissa käräjäoikeudessa Suullinen valmistelu riita-asioissa käräjäoikeudessa Vapaa palaute suullisesta valmistelusta käräjäoikeudessa Sovinnon edistäminen ja tuomioistuinsovittelu Sovinnon edistäminen riita-asioissa Vapaa palaute sovinnon edistämisestä Vapaa palaute tuomioistuinsovittelusta saaduista kokemuksista Todistelu ja pääkäsittely käräjäoikeudessa Todistelun kartoittaminen rikosasioissa Todistelun kartoittaminen riita-asioissa Vapaa palaute todistelun kartoittamisesta käräjäoikeudessa Yleistä pääkäsittelystä käräjäoikeudessa Todistelun vastaanottaminen käräjäoikeudessa Vapaa palaute pääkäsittelystä käräjäoikeudessa Käräjäoikeuden ratkaisun antaminen Ratkaisun antaminen rikosasioissa Ratkaisun antaminen riita-asioissa Vapaa palaute käräjäoikeuden ratkaisun antamisesta Yleistä käräjäoikeusmenettelystä Käytännön kysymyksiä Vapaa palaute käytännön kysymyksistä ja tuomioistuinten toimitiloista Millaisia tuomioistuinkohtaisia prosessinjohdollisia eroja on havaittavissa? Vapaa palaute kyselytutkimuksen aiheista käräjäoikeuksien osalta Vireilletulo ja valmisteluvaihe hovioikeudessa Jutun vireilletulo hovioikeudessa Jutun kirjallinen valmistelu hovioikeudessa Suullinen valmistelu hovioikeudessa Sovinnon edistäminen riita-asioissa hovioikeudessa Todistelun kartoittaminen hovioikeudessa Vapaa palaute jutun vireilletulosta ja valmisteluvaiheesta hovioikeudessa Hovioikeuden pääkäsittely, ratkaisun antaminen ja eräitä käytännön kysymyksiä Pääkäsittelyn järjestäminen Hovioikeuden kirjallinen yhteenveto Menettely hovioikeuden pääkäsittelyssä Vapaa palaute hovioikeuden pääkäsittelystä
5 46. Hovioikeuden ratkaisun antaminen Eräitä käytännön kysymyksiä Vapaa palaute hovioikeuden ratkaisun antamisesta ja käytännön kysymyksistä Vapaa palaute Helsingin hovioikeuden uusista toimitiloista
7 1 1. Aluksi Helsingin hovioikeuspiirin vuoden 2012 käräjäoikeuspainotteisen laatuhankkeen työryhmälle annettu toimeksianto oli väljä mutta laaja. Asiaa koskevassa tiedotteessa tammikuulta 2012 yleistavoitteeksi asetettiin tuomioistuimen ulkoisen toiminnan ja siihen liittyen erityisesti muodollisen prosessinjohdon kehittäminen. Tarkoitusta varten työryhmän tehtävänä oli selvittää, millaisena tuomioistuimen asiakkaat ja ennen kaikkea sen tärkeimmät sidosryhmät, syyttäjät ja asianajajat, pitävät tuomioistuimissa toteutuvaa muodollista prosessinjohtoa, kohdellaanko oikeudenkäyntiin osallistuvia henkilöitä oikeudenmukaisella tavalla, onko mainittujen seikkojen osalta eri asiaryhmien välillä havaittavissa eroavuuksia, löytyykö tuomioistuinten toiminnasta käytäntöjä, jotka heikentävät oikeudenkäytön tarkoituksenmukaista ja tehokasta toteutumista, aiheuttavatko menettelytapaerot eri tuomioistuimissa ongelmia asianosaisille, onko tuomioistuinten viestinnässä asianosaisille tai tiedottamisessa laajemminkin puutteita sekä toteutuuko oikeudenkäynnin julkisuus asianosaisten näkökulmasta lain edellyttämällä tavalla. Selvitettäviä kysymyksiä oli siis runsaasti. Jo toimeksiantopaperissa edellytettiin syyttäjille ja asianajajille tehtävää kyselyä aihepiiristä. Työryhmä käytti keväällä 2012 aikaa myös sen seikan pohtimiseen, olisiko erillisen kyselyn suuntaamisesta asianomistajille, vastaajille ja kantajille taikka sitten todistajille, saatavissa tuoreempaa tietoa vallitsevista olosuhteista. Tällainen kysely olisi kuitenkin edellyttänyt ulkopuolisen tutkimusavun hankkimista, koska se edes muutamien vastauksien varmistamiseksi olisi vaatinut asiakkaiden haastatteluja, ja aineisto olisi tämän vuoksi pakosta jäänyt varsin suppeaksi. Lisäksi Itä-Suomen hovioikeuspiirissä on joitakin vuosia sitten toimeenpantu nykyisin Pohjois-Karjalan käräjäoikeuteen kuuluvassa silloisessa Joensuun käräjäoikeudessa kehittämishanke, jossa puolestaan keskityttiin niin sanottuihin tavallisiin asiakkaisiin eikä niinkään kartoitettu syyttäjien ja asianajajien tuntoja. Työryhmään kuului hovioikeuden ja käräjäoikeuksien edustajien lisäksi myös kolme syyttäjää ja kolme asianajajaa. Tuomioistuinlaitoksen ulkopuolisten tahojen edustus oli siten ehkä laajempaa kuin laatuhankkeen aikaisemmissa työryhmissä. Työskentelyn edellytysten kannalta laajapohjaisuus oli kuitenkin eduksi. Alkuvaiheessa sidosryhmien vahvalla edustuksella oli tarkoitus ennen muuta taata, että vastausinnostusta kyselyyn voitaisiin heidän avullaan varmistaa, mikäli se muutoin osoittautuisi laimeaksi. Tämä pelko osoittautui sinänsä turhaksi. Mainittujen sidosryhmien edustajat antoivat näkemyksillään kuitenkin vahvan panostuksen myös kyselyaineiston kehitystyössä sekä materiaalin analyysivaiheessa. Kyselytutkimus edellyttää kysymyksiä. Niitä tai oikeammin eräänlaisia hyvänä pidettyyn tuomioistuinmenettelyyn liittyviä väittämiä työryhmä kehitteli toimintansa ensimmäiset kolme kuukautta. Itse kysely toteutettiin Webropol-kyselynä tietotekniikkaa hyväksi käyttäen. Vastauksia saatiin sen verran paljon, että aineiston käsittely muutoin kuin koneellisesti ei olisikaan ollut mahdollista. Kysely jaettiin sähköpostitse Helsingin asianajajayhdistyksen jäsenille, Helsingin hovioikeuspiirin käräjäoikeuksissa ja Helsingin hovioikeudessa toimiville syyttäjil-
8 2 le sekä julkisille oikeusavustajille virastopostien välityksin. Lisäksi kysely lähetettiin sellaisille muille pääkaupunkiseudulla toimiville lakiasiaintoimistojen lakimiehille, joiden sähköpostiosoite oli tallennettu Helsingin hovioikeuden asianhallintajärjestelmään. Vastaajaryhmän ulkopuolelle jäivät näin ollen muun muassa perintätoimistojen lakimiehet sekä työmarkkinajärjestöjen lakimiehet. Vastausaika alkoi toukokuussa ja päättyi elokuussa Yhteensä 189 vastauksen antajasta syyttäjiä oli 75 (40 prosenttia), asianajajia oli 87 (47 prosenttia), julkisia oikeusavustajia 13 ja muita 14. Kyselyyn vastanneiden tarkempi jakautuminen eri taustatekijöiden suhteen käy ilmi vastausten tiivistelmästä. Väittämät ryhmiteltiin jutun elinkaaren mukaisiin vaiheisiin. Lisäksi rikos- ja riita-asioiden osalta oli kyselyssä omat kysymyssarjansa. Tällaisessa rakenteessa monet kysymysaiheet tulivat esille kahteen kertaan, mutta sen seikan selvittämiseksi, onko käsittelyssä jutturyhmäkohtaisesti tunnistettavia eroavuuksia, ei oikein ollut vaihtoehtoja. Hovioikeuskäsittelyn osalta päädyttiin vielä erilliseen kysymyssarjaan. Kaikkiaan kysymyksiä oli noin 200. Vastaaminen ei kuitenkaan edellyttänyt vastauksen antamista jokaiseen kysymykseen. Työryhmä piti avoimia tekstikysymyksiä eli vapaata palautetta olennaisena keinona selvittää vastauksen antajien näkemyksiä. Erilaisten osateemojen esittelemiseksi kunkin avoimen kysymyksen edelle asetettiin hyvää prosessinjohtoa koskevia väittämiä, joiden toteutumista pyydettiin arvioimaan asteikolta yhdestä kuuteen. Hyvänä oivalluksena työryhmä rohkenee pitää sitä asteikkoon liittyvää ratkaisua, ettei siinä lainkaan tarjottu mahdollisuutta vaihtoehdolle en osaa sanoa tai muulle neutraalille ilmaisulle. Työryhmän käsityksen mukaan tämä varmisti ennen muuta sen, etteivät henkilöt, jotka eivät lainkaan osallistu jonkin jutturyhmän käsittelyyn kokemusten puuttuessa vaikuttaneet johonkin kysymykseen annettujen vastauksien painottumiseen tarpeettoman epämääräiseen suuntaan, vaan osasivat jättää tällaiset väittämät vastaamatta. Numeroasteikon käyttöön liittyy ongelmia, jotka taulukkojen lukijan on syytä tunnistaa. Ensiksikin mielessä tulee pitää erilaisiin mitta-asteikkoihin liittyvät erilaiset mittaustasot. Kyselyssä käytetty asteikko on niin sanottu järjestysasteikko, koska sen muuttujat voidaan luokittelun lisäksi asettaa kokemusperäisesti mielekkääseen järjestykseen (asteikolla täysin eri mieltä täysin samaa mieltä). Havaintoarvojen suhteesta toisiinsa tai keskinäisistä välimatkoista ei kuitenkaan ole esitettävissä järkevää tulkintaa, koska esimerkiksi ei ole osoitettavissa, että vastaus jokseenkin samaa mieltä olisi jostain syystä viisi kertaa parempi kuin vastaus täysin eri mieltä, mutta vain kaksi ja puoli kertaa parempi kuin vastaus jokseenkin eri mieltä, tai että näiden vastauksien etäisyys toisistaan olisi tosiasiallisesti jotenkin numeroin ilmaistavissa. Käytetty mitta-asteikko ei näin ollen kuvaa jonkin ominaisuuden määrää vaan ainoastaan tilastoyksikköjen laadullisia ominaisuuksia. Koska järjestysasteikko siis on kvalitatiivinen eikä kvantitatiivinen, ei keskiarvojen laskeminen tilastotieteellisesti oikeastaan ole mielekästä. Työryhmä on kuitenkin käyttänyt kyselyohjelman laskemia keskiarvoja suuntaviittana ongelmakohtien havaitsemiseksi. Paremmin aineiston tulkintaan kuitenkin soveltunee hahmotelma, jossa arvosanat 1-3 merkitsevät eriasteista puutteellisuutta menettelytavoissa, kun taas arvosanat 4-6 kuvaavat sitä, että kyselyssä rajatusta osa-alueesta selvitään paremmin tai jopa hyvin.
9 Toiseksi, johtuen käytetyn mitta-asteikon luonteesta, myös tilastollisten hajontalukujen selvittäminen on hiukan harhaanjohtavaa. Tämä ei tarkoita sitä, etteikö vastausten jakauma olisi merkityksellinen, mutta selvitys on ehkä oikeaoppisempaa tehdä muulla tavoin kuin laskennallis-tilastollisin menetelmin. Kolmanneksi kukin vastauksen antaja valitsee itse mitta-asteikkonsa ulottuvuudet. Asiantila, jota toinen pitää vain hiukan erimielisyyttä aiheuttavana, voi toisen mielestä olla ihan oikea ongelma ja kolmannen käsityksen mukaan lähellä katastrofia. Siksi kyselyn toteuttaminen toisella vastaajajoukolla tuottaisi varmuudella toisenlaisia numeroarvoja, vaikka asiantilaa tarkemmin selvittämällä voitaisiinkin havaita, ettei kokemuksissa sittenkään olisi sanottavia eroja. Työryhmän työssä ei ole kysymys mistään tieteellisestä tutkimuksesta, vaan jonkinlaisesta mielipidekyselystä. Toki kysely on joskus myöhemmin mahdollista uusia ja numeroarvot voivat silloin antaa viitteitä siitä, onko jonkin asiantilan suhteen tapahtunut kehitystä parempaan vai huonompaan suuntaan. Mutta selvää on, että aineistosta pelkkien numeroiden perusteella tehtävät johtopäätökset ovat hataralla pohjalla. Aineiston analyysivaiheessa keskityttiin syyttäjien ja asianajajien kokemuksissa ja näkemyksissä havaittavissa oleviin eriävyyksiin. Keskittymisratkaisuun osaltaan vaikutti se, ettei eri tuomioistuinten toimintatavoissa, sikäli kuin se kyselyaineiston perusteella oli eriteltävissä, havaittu yleistettävissä olevia, koko tuomioistuinyksikköä koskevia eroja. Lähtökohtaisesti prosessin kulku vaikuttaa olevan hyvällä mallilla. Joihinkin kysymyksiin annetuista vastauksista havaitsee kuitenkin suurta hajontaa, mikä ei tällöin tietenkään ilmene keskiarvoista. Kovin merkityksellisiä eroja vastaajaryhmien välillä, jotka eivät selittyisi erilaisella juttukannalla, ei vastausaineiston perusteella voida havaita. 2. Yleisiä havaintoja eri vastaajaryhmistä Taustatietoina vastauksen antajia pyydettiin ilmoittamaan prosessiroolinsa, sukupuolensa, ammattikokemuksensa määrä ja tuomioistuinharjoittelun mahdollinen suorittaminen sekä se, missä käräjäoikeuksissa ja kuinka usein vastauksen antaja työskentelee. Lisäksi pyydettiin merkitsemään, kuinka usein vastauksen antaja työskentelee Helsingin hovioikeudessa. Numeroasteikoilla asetetut kysymykset käytiin läpi kunkin taustatiedon perusteella. Tämän tarkastelun perusteella voitiin havaita seuraavanlaisia eroja. Ammattiroolin perusteella julkiset oikeusavustajat olivat useilta osin muita tyytyväisempiä tuomioistuinten toimintaan. Verrattaessa asianajajien ja syyttäjien vastauksia voidaan havaita eräitä jopa merkittäviä eroja. Suuri osa näistä eroista selittyy luontevasti sillä roolieroavuudella, joka asianajajien ja syyttäjien välillä on. Osin eroja vastauksissa voidaan selittää myös sillä, että asianajajien vastauksiin sisältyy myös niin sanottujen siviiliasianajajien vastaukset, kun syyttäjien kohdalla vastausten painopiste on ymmärrettävästi rikosasioissa. Ehkä tärkeimmät yleisellä tasolla asianajajien ja syyttäjien näkemyseroja selittävät seikat ovat kuitenkin ne, että toisaalta asianajajalla on aina oma päämiehensä, jonka kanssa asian hoitami- 3
10 4 sen eri vaiheet on käytävä hyvän asianajaja tavan mukaisesti läpi. Asianajajat siis joutuvat jakamaan tietoa eteenpäin ja vastaamaan asiakkaiden kysymyksiin täysin toisella tavalla kuin syyttäjät. Toisaalta syyttäjillä on runsaasti niin sanottuja massarikosjuttuja, joissa ei ole avustajia mukana. Verrattaessa puolestaan julkisten oikeusavustajien ja asianajajien vastauksia voidaan havaita, että julkiset oikeusavustajat ovat pääsääntöisesti antaneet eri kysymyksiin asianajajia positiivisemmat vastaukset. Tämä voinee osin selittyä sillä, että oikeusavustajat ovat virkasuhteessa ja siten alttiimpia ymmärtämään tuomioistuimissa mahdollisesti esiintyviä kitkatekijöitä yksityissektorilla työskentelevää asianajajakuntaa helpommin. Oikeusavustajien päivittäisen työn sisältö ja asiakaskunnan rakenne myös keskimäärin poikkeavat asianajajan normityöstä ja asiakaskunnasta erityisesti riita-asioiden osalta. Sukupuolen perusteella tarkasteltuna vastaukset olivat hyvin yhdenmukaisia. Ammattikokemuksen mukaan tarkasteltuna voitiin yleisesti todeta, että pidempi ammattikokemus johti kokemattomampia selvästi useammin kriittiseen arvioon tuomioistuimen toiminnasta. Kaikissa kysymyksissä erot eivät kuitenkaan olleet merkittäviä. Lisäksi havaittiin, että kokemattomimman ryhmän (0-3 vuotta) pistemäärä heitteli jonkin verran pienestä vastaajamäärästä johtuen. Poikkeuksellisesti kokeneemmat vastauksen antajat olivat muita ryhmiä tyytyväisempiä alustavan aikataulun ilmoittamiseen jutun käsittelylle riita-asiassa (12.6). Tutkimukseen vastanneiden asianajajien osalta voidaan todeta, että he edustavat varsin pitkää asianajokokemusta. Vastanneista asianajajista 80 prosentilla oli yli 10 vuoden ammattikokemus ja lähes puolella yli 20 vuoden kokemus. Tämän perusteella voidaan olettaa asianajajavastaajien edustavan ammattikunnan käsityksiä vähintään hyvin. Syyttäjien vastausprosentti puolestaan nousi niin korkeaksi, että heidänkin osalta vastaavaa johtopäätöstä voidaan pitää hyvin perusteltuna. Tuomioistuinharjoittelun suorittaneet vastaajat olivat useimmiten jonkin verran tyytyväisempiä tuomioistuinten toimintaan kuin sellaiset henkilöt, jotka eivät olleet suorittaneet tuomioistuinharjoittelua. Selkeimmän poikkeuksen tästä muodostivat kysymykset, jotka koskivat alustavan aikataulun ilmoittamista jutun käsittelylle riita-asiassa (12.6), puheenjohtajan asianmukaista puuttumista häiriökäyttäytymiseen (32.9) ja sitä, että asiaesittely ei korvaa yhteenvetoa (43.5), joissa tuomioistuinharjoittelun suorittaneet olivat muita tyytymättömämpiä. Vastausten perusteella useimmin käräjäoikeudessa esiintyvät henkilöt olivat selvästi tai ainakin jonkin verran tyytyväisempiä kuin sellaiset henkilöt, jotka esiintyivät käräjäoikeudessa harvoin. Tästä poiketen harvemmin käräjäoikeudessa työskentelevät olivat jonkin verran muita tyytyväisempiä siihen, ymmärtääkö tuomioistuin syyttäjän työn luonteen (26.12), kirjataanko henkilötodistelu tuomion perusteluihin riittävässä määrin (29.6), käyttäytyvätkö tuomarit tuomarin arvolle sopivasti (32.8), puuttuuko puheenjohtaja asianmukaisesti häiriökäyttäytymiseen (32.9) ja julistaako hovioikeus ratkaisunsa pääkäsittelyn päätteeksi aina tarvittaessa (44.19). Vastaavasti hovioikeudessa vähintään kuukausittain työskentelevät olivat yleensä yhtä tyytyväisiä tai tyytyväisempiä hovioikeuden toimintaan kuin sellaiset vastaa-
11 jat, jotka työskentelivät hovioikeudessa vain muutaman kerran vuodessa tai harvemmin. Tästä poiketen harvemmin hovioikeudessa työskentelevät olivat jonkin verran muita tyytyväisempiä kohdissa ottaako hovioikeus riittävän usein ja tarpeeksi aikaisessa vaiheessa esille sovinnon mahdollisuuden (39.1) ja käytetäänkö mahdollisuutta todistajan kuulemiseen pääkäsittelyn ulkopuolella riittävästi (44.15). Tämän selvityksen tavoitteena oli löytää eroavaisuuksia pikemminkin eri asiaryhmien ja tuomareiden kuin tuomioistuinten välillä. Kyselyssä tiedusteltiin kuitenkin myös, missä Helsingin hovioikeuspiirin tuomioistuimissa vastauksen antaja säännöllisesti työskentelee. Heistä 76 ilmoitti työskentelevänsä säännöllisesti Espoon käräjäoikeudessa, 137 Helsingin käräjäoikeudessa, 24 Itä-Uudenmaan käräjäoikeudessa, 33 Tuusulan käräjäoikeudessa ja 65 Vantaan käräjäoikeudessa. Vastauksessa saattoi ilmoittaa työskentelevänsä säännöllisesti useammassa kuin yhdessä käräjäoikeudessa. Sellaiset vastauksen antajat, jotka ilmoittivat työskentelevänsä useammassa kuin yhdessä käräjäoikeudessa, eivät voineet antaa eri vastauksia eri käräjäoikeuksille. Näin ollen raportissa ei voida eikä työryhmän tehtävä huomioon ottaen ole tarvettakaan vertailla eri käräjäoikeuksia. Varovaisuutta johtopäätöksien tekemisessä tukee se, että myös tyytyväisyys hovioikeusmenettelyyn vaihteli samansuuntaisesti siitä riippuen, missä käräjäoikeuksissa vastaaja oli ilmoittanut säännöllisesti työskentelevänsä. Vai voisiko olla niin, että tyytyväisyys alioikeusvaiheen menettelyihin heijastuisi myös tyytyväisyytenä hovioikeusprosessin suhteen? Joka tapauksessa voidaan todeta, että vastausten antajat olivat useissa kohdin tyytyväisimpiä hovioikeuspiirin kahden pienimmän eli Tuusulan ja Itä- Uudenmaan käräjäoikeuksien toimintaan. Kysymyksen 4 eli käräjäoikeuksissa asioimisen tiheyden osalta voidaan vastauksista todeta syyttäjien virkatyön luonteesta johtuva aktiivisuus eli lähes 75 prosentin viikoittainen työskentely tuomioistuimissa. Asianajajavastaajistakin yli kaksi kolmasosaa asioi käräjäoikeuksissa vähintään kerran kuukaudessa. Tämä viittaa siihen, että vastanneista asianajajista huomattava enemmistö toimii erityisesti oikeudenkäyntiasiamiestehtävissä. Koko asianajajakunnasta näin toimii oletettavasti selvästi alle puolet. 3. Rikosasioiden käsittely käräjäoikeudessa Rikosasian vireilletulo (8, 10) Vastausten perusteella yhdessä käsiteltävien asiakokonaisuuksien muodostamisessa on parannettavaa (8.1). Suoraa vastausta siihen, onko kyse yleisemmin liian laajoista kokonaisuuksista vai onko tavallisempaa, että samaa vastaajaa tai asiakokonaisuutta koskevat asiat on hajotettu liiaksi eri istuntoihin, ei aineiston perusteella kuitenkaan ole annettavissa. Käytännössä kumpiakin tapauksia varmasti esiintyy. Asianajajista noin puolet näyttäisi toivovan nykyistä aktiivisempaa informaatiota juttujen käsittelyn aikatauluista (8.2). Syyttäjien tyytyväisyys asiantilaan vaikuttaa korkeammalta ja selittynee sillä, että heillä on yhteys sähköiseen tietokantaan, josta käsittelytiedot ovat saatavilla. Asianajajien kohdalla aikataulutiedolla olisi 5
12 6 Rikosasian kirjallinen valmistelu (11, 13) kuitenkin myös ulkoista merkitystä, koska heidän päämiehensä odottavat aktiivisesti tietoa oman asiansa käsittelyn etenemisestä ja sitä myös asianajajilta tiedustelevat. Parannuskeinoja tältä osin lienee olemassa lähinnä käsittelyrutiineja kehittämällä. Aipa-järjestelmään ollaan tekemässä avustajille atk-yhteys tuomioistuinten järjestelmiin, mikä ainakin osaksi saattaa ratkaista ongelman. Vapaan palautteen perusteella ongelmana pidettiin myös sitä, ettei käsittelevän tuomarin vaihdoksista ilmoiteta osapuolille. Syyttäjät olivat asianajajia kriittisempiä prosessilajin valinnan suhteen (8.3). Asiaan saattaa vaikuttaa se, ettei kirjallisessa menettelyssä ja poissaolouhkaisissa käsittelyissä yleensä ole avustajaa, joten prosessilajin valinta kyseisiin menettelyihin ehdotettujen juttujen kohdalla ei sanottavasti vaikuta heidän töihinsä. Vapaassa palautteessa on huomautettu, ettei kirjallisen menettelyn käyttö ole eri tuomareiden ja eri käräjäoikeuksien välillä yhdenmukaista ja että poissaolokäsittelyjä käytetään liian varovaisesti. Rikosasian joutuisa eteneminen vaiheesta toiseen ei saanut asianajajilta kovin hyvää arvosanaa (8.4). Yli kaksi kolmasosaa toivoisi prosessin etenevän nopeammin, mikä suurelta osin selittynee päämiesten toiveilla aikatauluihin liittyen. Tältä osin syyttäjät vaikuttivat kyselytulosten perusteella asianajajia tyytyväisemmiltä. Vastauksissa oli merkittävää eroavuutta syyttäjien ja avustajien välillä. Asiaan saattaa vaikuttaa se, että niin sanotut massajutut, joissa ei tavallisesti ole avustajaa, etenevät yleensä sangen joutuisasti. Toisaalta tämä merkinnee sitä, että laajemmat ja vaikeammat jutut etenevät liian hitaasti. Sekä asianajajien että syyttäjien enemmistö odotti vastausten (11.1) perusteella, että käräjäoikeus olisi nykyistä aktiivisempi valmistelun ohjaamisessa. Molemmat ryhmät niin ikään toivoivat vastaus- ja lausumapyyntöjen olevan nykyistä yksilöidympiä (11.3). Vapaaseen palautteeseen kirjattujen huomioiden mukaan vastaus pyydetään useimmiten vain syyttäjän sitä ehdottaessa. Asianajajista miltei puolet katsoi, että rikosasioissa asetetaan vastauksille ja lausumille liian lyhyet määräajat (11.4). Tämä ja vastausten suuri ero syyttäjien näkemykseen tästä seikasta selittynee sillä, että asianajajan tulee hyvän asianajotavan mukaisesti pääsääntöisesti konsultoida päämiestään vastauksen ja lausumien sisällöstä. Yhteydenpito päämiehen kanssa vaatii oman aikatauluttamisensa, joka on usein haastavaa asianajajan muihin toimeksiantoihin liittyvien tehtävien vuoksi. Toisaalta asianajajat kohtaavat tältä osin myös ymmärrystä tuomioistuimissa, koska määräaikoihin saa yleensä riittävän hyvin pidennystä. Prosessin kohteen riittävä yksilöinti valmistelun tuloksena (11.5) jää toteutumatta yli puolen vastaajista mielestä. Nykykäytännössä prosessin kohde ei siis useinkaan tule riittävän selväksi. Vaikuttaa siltä, että rikosprosessin osapuolten yhteisenä toiveena olisi tuomioistuimen nykyistä aktiivisempi rooli myös prosessin kohteen yksilöinnissä. Tältä osin toiveen kärki kohdistunee erityisesti laajoihin ja / tai oikeudellisesti haastaviin rikosasioihin, joissa kirjallista valmistelua enimmäkseen käytetään. Tosin vapaan palautteen mukaan pyynnöt nykyäänkin rajataan turhan usein vain vaativiin ja laajoihin asioihin. Vastausten perusteella syyttäjiltä olisi
13 tarvetta pyytää kirjallinen lausuma vastaajalta saadun kirjallisen vastauksen johdosta. Kyseinen menettely parantaisi prosessin kohteen yksilöintiä. Lähes kolme neljäsosaa asianajajista ja runsaat puolet syyttäjistä toivoivat, että asian käsittelyaikataulu ilmoitettaisiin nykyistä useammin heti kirjallisen valmistelun jälkeen (11.8). Vastausten taustalla on luonnollinen syy, sillä kalenterit täyttyvät usein jopa kuukausien ajaksi eteenpäin ja nopealla varoitusajalla käsittelyyn määrätyn jutun sovittaminen omaan aikatauluun on usein haastavaa ja joskus jopa mahdotonta. Asianajajien näkökulmasta myös asiakkaan informoimisen kannalta aikainen tieto alustavastakin aikataulusta on tärkeä. Vapaasta palautteesta nousi esiin se, että osapuolten laatimat prosessisuunnitelmat laajoissa jutuissa otetaan mielellään vastaan, mutta osapuolten vastausten aiheuttamia muutoksia varsinkaan aikataulun pidentymiseen ei huomioida. Palautteen mukaan pyritään pikemmin perusteettomasti lyhentämään aikatauluja, joka aiheuttaa osaltaan ongelmia pääkäsittelylle. Kun vastausten sisältöä ei huomioida, käsittelyaikataulut eivät pidä paikkaansa. Käräjäoikeuden yhteenveto rikosasioissa (14, 16) Yli 70 prosenttia asianajajista vastasi toivovansa kirjallisen yhteenvedon laatimista (14.1) nykyistä useammin. Syyttäjistä vieläkin useampi vastasi samoin. Näiden vastausten taustalla lienee kummassakin ryhmässä se, että yhteenvetojen on kokemusperäisesti havaittu auttavan jutun hahmottamisessa, käsittelyyn valmistautumisessa sekä käsittelyn läpiviemisessä. Asianajajien kohdalla yhteenveto palvelee lisäksi päämiehen kanssa tapahtuvaa pääkäsittelyyn valmistautumista ja päämiehen valmentamista varsinaiseen oikeudenkäyntiin. Selvää parannusta toivottiin yhteenvetojen toimittamisen aikatauluun (14.2). Mikäli yhteenveto on käytettävissä vasta hyvin lähellä pääkäsittelyä, eivät edellisessä kappaleessa esitetyt yhteenvedon hyödyt toteudu toivottavalla tavalla. Noin 60 prosenttia asianajajista ja 50 prosenttia syyttäjistä oli kokenut yhteenvedoista puuttuvan osa asiassa relevanteista väitteistä ja perusteista (14.3). Asianajajan kohdalla prosessissa on usein syyttäjää useampia käsittelyn kohteeksi tulevia elementtejä, kuten vahingonkorvausvaatimuksia ja muita siviiliperusteisia vaatimuksia, mikä saattaa selittää eron vastauksissa. Selvä ero asianajajien ja syyttäjien vastauksissa on tyytyväisyydessä yhteenvedosta ilmenevään oikeudellisesti keskeiseen kysymyksenasetteluun (14.4). Asianajajien selvä enemmistö katsoi, ettei yhteenveto palvele riittävästi asian ratkaisemisen keskeisiä oikeudellisia erimielisyyksiä. Johdonmukaista oli, että yli puolet asianajajista oli sitä mieltä, ettei yhteenveto heijastele tuomarin alustavia näkemyksiä riidattomista ja / tai riitaisista seikoista (14.8). Vapaasta palautteesta ilmenee, että liian usein yhteenvetoihin ainoastaan kirjataan asiassa kirjallisesti lausuttu ja että yhteenveto huolestuttavan usein on leikkaa ja liimaa -tyyppinen. Sen vuoksi yhteenvedon katsotaan palvelen etupäässä vain sen laatinutta tuomaria asian seuraamisessa ja tuomion kirjoittamisessa. Itse käsittelylle ei yhteenveto aina tuo toivottua apua. 7
14 8 Suullinen valmistelu rikosasioissa käräjäoikeudessa (17, 19) Kautta koko vastausten kirjon on havaittavissa se tosiasia, että valmistelussa unohdetaan valmistelun tarkoitus: nostaa esiin asian riidattomat ja riitaiset seikat. Tämä koettiin valmistelun tärkeimmäksi tehtäväksi. Valmistelun vaatimattomuus katsottiin rikosprosessin keskeisimmäksi puutteeksi. Pitkälle vietyä kirjallista valmistelua yhteenvetoineen toivottiin käytettävän nykyistä laajemmin. Vastauksien mukaan sekä asianajajat että syyttäjät katsoisivat perustelluksi järjestää nykyistä useammin suullisia valmisteluistuntoja rikosasioissa (17.1), vaikka hajonta vastauksissa onkin aika suurta. Kummankin ryhmän enemmistön tällainen toivomus osoittanee tarvetta lisätä suullisen valmistelun määrää rikosjutuissa. Ongelmaksi puolestaan koettiin se, että välillä suullinen valmisteluistunto järjestetään, vaikkei asiaa ole vielä selvitetty riittävästi, jotta viimeistään suullisessa valmistelussa kyettäisiin tunnistamaan riidattomat ja riidanalaiset seikat. Kysymyksenasetteluun riittävästä kirjallisesta selvittelystä (17.2) ja käräjäoikeuden riittävästä etukäteisestä perehtyneisyydestä asiaan (17.3) ennen suullista valmistelua antavat niin asianajat kuin syyttäjätkin melko heikkoja arvosanoja. Syyttäjät olivat tältä osin asianajajiakin kriittisempiä. Sen sijaan asianajajat toivoivat syyttäjiä enemmän erillisen prosessisuunnitelman laatimista (17.5). Yli kaksi kolmasosaa asianajajavastaajista oli havainnut pääkäsittelyn aikataulusta sopimiseen (17.6) liittyen ongelmia. Vastausten taustalla on asianajajan omien aikataulupaineiden lisäksi se, että asianajajat joutuvat hoitamaan aikataulutuksen myös suhteessa päämieheensä sekä monissa tapauksissa myös todistajiin. Usean henkilön aikatauluttaminen on luonnollisesti haastavampaa ja se vie enemmän aikaa kuin vain omasta kalenterista huolehtiminen. Prosessiväitteet ratkaistaan kyselyn mukaan yleensä oikea-aikaisesti ja riittävällä nopeudella (17.7). Toisaalta vapaassa palautteessa tuotiin esiin, että väitteitä esitetään harvoin ja että tuolloin on ongelmia väitteen oikea-aikaisessa ratkaisemisessa. Sen sijaan asianosaisten tasapuolisen kohtelun suullisessa valmistelussa (17.8) osalta asianajajakunta vaikuttaa huomattavasti syyttäjiä kriittisemmältä. Verrattuna kysymykseen 26.5 eli puolueettomaan kohteluun pääkäsittelyssä saatuihin vastauksiin annetut vastaukset poikkeavat toisistaan. Vapaassa palautteessa huomautettiin, että suulliset valmistelutilaisuudet ovat liian usein vain teknisiä tapaamisia, joissa sovitaan pääkäsittelypäivistä. Samoin pidettiin ongelmallisena, ettei osapuolille kerrota etukäteen valmistelun sisällöstä. Tämä voi osaltaan aiheuttaa pulmia sen suhteen, miten osapuolet tuntevat heitä kohdeltavan. Vapaan palautteen perusteella tuomareiden välillä on suurta eroavuutta suullisen valmistelun prosessinjohtamisessa sekä käsittelyn sisällössä ja kulussa. Osan tuomareista katsottiin perusteettomasti vetoavan siihen, että koska he eivät ole tutustuneet esitutkintapöytäkirjaan, he eivät tunne asiaa, eivätkä he voi ottaa kantaa riitaisiin ja riidattomiin seikkoihin,
15 9 Todistelun kartoittaminen rikosasioissa (23, 25) Kyselyn vapaasta palautteesta tuli esiin prosessinjohdon tärkeys turhan todistelun karsimiseksi. Todistelun kartoittamiseen liittyvät vastausten perusteella pahimmat puutteet prosessinjohdossa. Turhan todistelun karsiminen edellyttää sitä, että rikosasian riitaiset ja riidattomat seikat sekä se, mistä asiassa on kysymys, on selvitetty mahdollisuuksien mukaan jo valmistelussa. Asianajajat toivoivat syyttäjiä enemmän käräjäoikeudelta aktiivisuutta todistelun teemoittamisessa (23.1). Kummankin ryhmän enemmistö näki tässä asiassa kehittämisen varaa. Sitä vastoin syyttäjät olivat asianajajia kriittisempiä liian monen todistajan nimeämisen sallittavuuden (23.2) sekä riidattomien seikkojen todistelun hyväksymisen suhteen (23.3). Molempien ryhmien piirissä oli havaittu ongelmia todistelun ilmoittamisen aikataulun (23.4) selkeydessä, jos kohta sellaisiakin vastauksia annettiin, joissa tätä seikkaa ei pidetty hankalana. Syyttäjät pitivät vielä ongelmana sitä, ettei ratkaisuja todistelun rajaamisesta kirjata riittävästi. Vapaassa palautteessa tuotiin esille se, millaiseen teemoitteluun on tarvetta ja ovatko teemat liian yleisiä. Tämä johtaa jälleen kerran siihen peruskysymykseen, että riidattomia ja riidanalaisia seikkoja ei selvitetä riittävästi. Tiukempaa prosessinjohtoa tarpeellisten todisteiden kartoittamisessa pidettiin toivottavana. Syyttäjien mielestä vastaajien oikeusturvaan ja laajaan puolustautumisoikeuteen vedoten sallitaan välillä kaikki todistelu syyttäjän riidattomuus- ja asiaankuulumattomuus väitteistä huolimatta. Todistusteemojen tulisi kohdistua relevantteihin riitaisiin seikkoihin. Teemoitteluvaatimuksen koettiin vaihtelevan varsin paljon puheenjohtajakohtaisesti. Puolustuksen teemoittelun nähtiin syyttäjätaholla jäävän puutteelliseksi, mikä on johdonmukaista siihen nähden, että myös todistelun rajaaminen koettiin sallivammaksi puolustukselle. Kommenteissa tuotiin puolestaan esiin se, että myös syyttäjiä suositaan sallimalla lähes minkälaisia teemoja tahansa. Todistusteemoiksi ei tulisi hyväksyä liian avoimia teemoja kuten 'kaikki riitaiset seikat, tapahtumien kulku kokonaisuudessaan' tai väitettä, joka ei todisteesta ilmene. Uuden, siis esitutkinnassa selvittämättömän, todistelun vastaanottamisessa pidettiin ongelmana sitä, että niin sanottujen yllätystodistajien marssittamiseen saliin ei puututa tarpeeksi. Prekluusion puute rikosasioissa aiheuttanee kyseisen ongelman. Kyselyn perusteella vaikuttaa siltä, että henkilötodistelun vastaanottaminen toivottiin sallittavan enenevässä määrin puhelin- tai videokuulemisena. Tosin kyselytulosten mukaan teknisten apuvälineiden kuten video- tai puhelinkuulemisen mahdollisuus tulee riittävässä laajuudessa selvitetyksi (23.5) ja ne ovat jo nyt kohtuullisen hyvin käytössä. Vapaassa palautteessa prosessinjohtoa kaivattiin turhan todistelun eliminoimiseksi, mutta samalla todettiin, että varovaisuus saattaa olla viisauttakin. Vastaajien todistelun sallimista pidettiin vastauksissa liian laajana ja syyttäjien todistelun rajaamisessa koettiin tuomareiden olevan tiukempia. Tuomarin käyttäytymiseen
16 10 Ratkaisun antaminen rikosasiassa (29, 31) liittyi toteamus, että puheenjohtaja voi olla persoonallinen ja temperamenttinenkin, kunhan kaikkia paikalla olijoita kohdellaan tasapuolisesti ja asiallisesti. Toisaalta tuotiin esiin vastaajan oikeusturva ja kokemus oikeudenmukaisesta oikeudenkäynnistä. Syyttäjien koettiin saavan esittää liikaa taustoittavaa todistelua. Eräässä vastauksessa tuotiin esiin, että syyttäjien ja käräjäoikeudessa usein esiintyvien avustajien sallitaan kysyä laajemmin kuin tuomarille tuntemattoman avustajan. Kaiken kaikkiaan voidaan vastauksista lukea toive, että prosessin tulisi olla paljon etupainotteisempi ennen pääkäsittelyä. Nykyisellään käytännöt lisäksi vaihtelevat paljon riippuen tuomarista. Tilanne on enimmäkseen hyvä, mutta joidenkin puheenjohtajien tavallisuudesta eroavat käytännöt korostuivat annetuissa vastauksissa. Asianajajista liki puolet toivoi tuomion antamista asian laatu huomioon ottaen (29.1) nykyistä nopeammin. Tämän näkemyksen taustalla on luonnollisesti asiakkaan eli päämieheni huoli asiassa annettavan rikostuomion sisällöstä. Vastausten perusteella asianajajat katsovat syyttäjiä useammin ratkaisun sisältävän seikkoja, joita ei ole prosessissa keskustelutettu (29.4), mutta toisaalta myös, että ratkaisu kattaa kannanoton kaikkiin väitteisiin (29.5). Syyttäjät olivat asianajajien kanssa yhtä kriittisiä henkilötodistelun riittävän tuomion perusteluihin kirjaamisen (29.6) suhteen. Lähes puolet kummassakin ryhmässä kaipaavat tältä osin lisäyksiä erityisesti muutoksenhakua silmällä pitäen. Ongelmana pidettiin toisaalta myös sitä, että näyttöä kirjoitetaan sivukaupalla, mutta varsinainen perustelu jää lyhyeen. Johtopäätösosaan kaivattiin enemmän panostusta. Näytön punnintaa puolin ja toisin esiintyy erään lausuman mukaan vain harvoin. Huolestuttava on myös lausuma, jonka mukaan niiden todistajien kertomuksia, jotka tukisivat toisenlaista lopputulosta, ei oteta huomioon tuomioissa lainkaan. Eräs lausunnonantaja totesi, että osapuolten keskeiseksi kokema oikeudellinen kysymys saatetaan joskus sivuuttaa täysin. Syynä pidettiin tuomarien kyvyttömyyttä hahmottaa olennaista. Vapaissa lausumissa kuitenkin tuotiin esiin, että monimutkaisissa jutuissa on lähes mahdotonta vastata yksityiskohtaisesti kaikkiin väitteisiin. Vastauksissa tuotiin esille toive, että kansliatuomiot varsinkin suurta huomiota herättävissä jutuissa nykyistä useammin annettaisiin, kuten laki mahdollistaa, etukäteen osapuolille. Lisäksi toivottiin, että tuomioistuimet tiedottaisivat julkisuuteen enemmän mielenkiintoa herättäneissä asioissa. Koko kyselyn parhaimmat arviot saatiin kohdassa 29.8 siitä, että tuomion saa pyydettäessä sähköisesti tai faksilla Vapaissa lausumissa muistutettiin vielä, että tuomareiden tulisi varata riittävästi aikaa tuomion kirjoittamiselle. Onkin ehkä niin, että hiukan pidemmälle ilmoitettu ratkaisun antamispäivä on sittenkin osapuolien kannalta ongelmattomampi kuin tilanne, jossa ratkaisun antamista joudutaan ehkä useammankin kerran siir-
17 11 tämään. 4. Riita-asioiden käsittely käräjäoikeudessa Riita-asian vireilletulo (9, 10) Riita-asian kirjallinen valmistelu (12, 13) Riita-asioiden hidas eteneminen käsittelyvaiheesta toiseen lienee yksi tuomioistuinmenettelyn ikuisuusongelmista (9.4). Rikosasioissa viipymistä tapahtuu kyselyn tulosten mukaan vähäisemmässä määrässä (8.4). Usein lienee kysymys siitä, että asian vireilletulon ja vastauksen pyytämisen jälkeen aika ennen istuntojen järjestämistä saattaa venyä pitkäksi. Vapaassa palautteessa kiinnitettiin huomiota käsittelijän vaihtumisesta kesken käsittelyn aiheutuvaan viivästykseen. Vaikka kysymys ei olekaan muodolliseen prosessinjohtoon liittyvästä tekijästä, vaan tuomioistuimen työn sisäisestä organisoimisesta, työryhmä on kiinnittänyt huomiota siihen, että suuri osa tällaisista viivästyksistä saattaa olla turhia. Tässä ei ongelmalla tarkoiteta tilanteita, joissa käsittelijä vaihtaa työpaikkaa omasta tahdostaan taikka jää eläkkeelle tai pitkälle sairauslomalle taikka vuorottelu- tahi perhevapaalle, vaan organisaation omista ratkaisuista syntyviä tarpeettomia viipymisiä. Yksi syy käsittelijöiden kokemusperäisesti varsin suureen vaihtumiseen kesken käsittelyn voi olla myös sijaisten suuri määrä, sillä heidän täytyy olosuhteiden pakosta olla koko ajan hakeutumassa pidempien määräysten varaan. Myös yksittäisten tuomarien työtavoilla on merkitystä asioiden joutuisaan etenemiseen. Vapaasta palautteesta ilmeni, että ainakin yksittäistapauksissa vireille saatetut haastehakemukset ovat olleet hyvinkin pitkään vailla toimia ilman, että niitä olisi edes jaettu tuomareille tai että haasteeseen olisi pyydetty vastausta. Selvää lienee, että käräjäoikeuden organisaatiotasolla juttujaon tulisi olla sellainen, että asiat jaetaan nopeasti niitä käsitteleville tuomareille. Edelleen selvää lienee, että vireille tulleet uudet haastehakemukset tulisi tarkistaa ja haasteisiin pyytää vastaus nopeasti. Riita-asian jääminen vastauksen saapumisen jälkeen useaksi kuukaudeksi passiiviseen tilaan niin sanottuun hyllytysvaiheeseen ei ole omiaan toivotulla tavalla edistämään sovintoja eikä sellainen ainakaan paranna luottamusta tuomioistuimen toiminnan laatuun. Vapaassa palautteessa on katsottu, että riita-asiassa aika valmisteluistunnolle ja myös mahdolliselle pääkäsittelylle olisi syytä varata hyvin aikaisessa vaiheessa. Myös resurssikysymykseen on kiinnitetty huomiota ja todettu, että asioiden vireilletulo kestää, koska tuomareita on liian vähän. Sinänsä vastausten perusteella on pääteltävissä, että varsinaisten käsittelypäivien sopiminen riita-asioissa toimii hyvin ja asianajajien esteet otetaan ainakin pääosin huomioon. Yli puolet vastanneista asianajajista toivoisi käräjäoikeudelta enemmän aktiivisuutta valmistelun ohjaamisessa (12.1). Yksi tapa ohjata valmistelua enemmän saattaisi olla yksilöidympien vastaus- ja lausumapyyntöjen laatiminen, kuten enemmistö asianajajista näyttäisi toivovan (12.2). Kysymys vastaus- ja lausuma-
18 12 pyyntöjen yksilöinnistä (12.2) oli näin jälkeenpäin harkiten ehkä hiukan harhaanjohtavasti muotoiltu, sillä ensimmäistä vastauspyyntöä ei liene tapana enemmälti yksilöidä. Kyselyyn annetuista vastauksista tehtävä johtopäätös on selvästi sen suuntainen, ettei lausumapyyntöjen yksilöinti ole riittävää. Oikeusavustajien tyytymättömyys oli tosin tässäkin suhteessa jostain syystä selvästi vähäisempää kuin asianajajien. Yksilöity lausumapyyntö edellyttää jo melko hyvää käsitystä jutun substanssista. Sellaisen laatiminen siis pakottaa tutustumaan asiaan pääkäsittelyn näkökulmasta välillä liian varhain. Tässä suhteessa lainsäätäjän kannanotto ei kuitenkaan jätä tilaa vaihtoehdoille: yksilöimätön lausumapyyntö ei ole lain mukainen (OK 5:15). Ongelmana pidettiin myös sitä, että käräjäoikeus ei huolehdi riittävissä määrin siitä, että prosessin kohde olisi yksilöity kirjallisen valmistelun jälkeen (12.4). On esitetty, että oikeudellisesti relevantti ja olennainen kysymyksenasettelu tulisi selvittää jo kirjallisessa valmistelussa. Turhia rönsyjä prosessista tulisi pyrkiä poistamaan. Kirjallinen valmistelu tulisi tehdä siten, että suulliseen valmisteluun ei jää liian paljon asioita käsiteltäväksi (12.5). Erityisesti laajoissa jutuissa vastaukselle toivottiin myös annettavaksi riittävän pitkä määräaika. Merkittävä enemmistö pitää puutteena sitä, ettei käräjäoikeus kirjallisen vastauksen saapumisen jälkeen ilmoita alustavaa aikataulua jutun käsittelylle (12.6). Tällainen menettely saattaisi kuitenkin ratkaista joitakin ongelmia etenkin asianajajan ja hänen asiakkaansa kannalta. Nykyisellään menettely lienee varsin harvinainen. Tältä osin kysymys olisi lähinnä (riippuen tietysti juttutyypistä) toimintatapojen muutoksesta, ja sinänsä alustavan aikataulun ilmoittaminen ei ilmeisesti aiheuttaisi merkittävää työmäärän lisääntymistä käräjäoikeuksissa. Tosin äkkiseltään mieleen nousee heti mahdollisia ongelmakohtiakin, sillä tilanteessa, jossa tuomarilla kesken olevien asioiden lukumäärä on suuri ja odotusajat sen vuoksi pitkiä, voi alustavankin aikataulun esittäminen jäädä pelkäksi arvaukseksi. Silloin sopii kysyä, palveleeko lopulta ketään, jos aikataulukaavailu on todella reippaasti vain sinne päin? Vastaus- ja lausumapyyntöjen määräajat näyttäisivät kyselyn perusteella olevan pääosin riittäviä (12.3). Osiota koskevassa vapaassa palautteessa nostettiin esille loma-aikojen huomioon ottaminen vastaus- ja lausumamääräaikoja asetettaessa. Sopivan määräajan löytyminen jo pyynnössä vähentäisi asianosaisille aiheutuvaa vaivaa hakea pidennystä määräaikoihin. Tosin määräaikojen asettaminen liian lyhyiksi ei näyttäisi kyselyvastausten perusteella olevan mikään yleisempi ongelma. Vastaus- ja lausumamääräaikojen pidennyspyyntöihin suhtauduttaneen tuomioistuimissa jo nykyäänkin varsin joustavasti ja näin ainakin tilanteissa, joissa pidennyspyynnölle esitetään jokin järkevä peruste. Käräjäoikeuden yhteenveto riita-asioissa (15, 16) Asianajajilta saatu palaute oli kirjallisen yhteenvedon osalta suhteellisen kriittistä. Osa vastauksen antajista katsoi, ettei yhteenvetoa laadita riittävän usein, mikä on hieman yllättävä tulos (15.1). Ongelmaksi nähtiin myös se, että yhteenvetoa ei toimiteta riittävän ajoissa (15.2). Ottaen huomioon yhteenvedon tavoite, on jokseenkin huolestuttavaa, että merkittävän osan vastauksen antajista mielestä yh-
19 teenvedossa ei tuoda esille kaikkia relevantteja väitteitä ja perusteluja (15.3) ja että yhteenvedosta ei käy ilmi oikeudellisesti keskeinen kysymyksenasettelu (15.4). Yhteenvetojen ei enemmistön mielestä katsota olevan riittävän tiiviitä (15.5), ja yli puolet antaa huonon arvosanan sen vuoksi, ettei yhteenvedosta käy ilmi tuomarin alustava näkemys riidattomista ja riitaisista seikoista. Yhteenvetoon kaivattiin myös oikeudellisesti relevanttien asioiden erittelyä. Vapaan palautteen perusteella huonot arvosanat useissa edellä mainituista kysymyksissä johtunevat ainakin osittain siitä, että leikkaa ja liimaa -tyyppiset yhteenvedot, joissa tuomarin oma panos on näkymätön, ovat edelleen huolestuttavan yleisiä. Huomioitava on, että valtaosa vastanneista asianajajista kuitenkin mielsi, että yhteenveto palvelee sekä valmisteluistuntoa että pääkäsittelyä (15.6 ja 15.7). Tosin myös sellaisia näkemyksiä esitettiin, että yhteenveto palvelisi vain tuomaria ja tuomion kirjoittamista. Tiivistä yhteenvetoa pidettiin sinänsä hyvänä. Eräässä palautteessa kuitenkin esitettiin huoli siitä, tulevatko myös useat pienemmät pääväitettä tukevat seikat huomioon otetuiksi tilanteessa, jossa on laadittu hyvin tiivistetty yhteenveto. Suullinen valmistelu riita-asioissa käräjäoikeudessa (18, 19) Asianajajista enemmistö oli sitä mieltä, että asian oikeudellinen ja näytöllinen kysymyksenasettelu ei ole riittävän selvitetty jo kirjallisesti ennen suullista valmistelua (18.1 3). Tästä yksi ilmentymä saattaa olla se, että suullisessa valmistelussa vedotaan tarpeettomasti uusiin seikkoihin tai todisteisiin. Nämä vastaukset lienevät myös yhteydessä asianajajien toiveeseen yksilöidympien vastaus- ja lausumapyyntöjen laatimisesta (ks. edellä kohdan osalta). Myös prosessisuunnitelmia kaivattaisiin useammin. Henkilötodistelun aikatauluttamista vastauksen antajat pitivät kuitenkin varsin onnistuneena. Tässä suhteessa kannattaa kiinnittää huomiota siihen, että vain osapuolilla voi olla jonkinlaisia pitäviä näkemyksiä yksittäisen todistajan kuulemiseen tarvittavasta ajasta. Mikäli aikatauluttaminen jää yksinomaan tuomarin aavistelujen varaan, on se väistämättä aina hyvin kaavamaista, sillä asian ratkaisijalla ei voi olla tietoja siitä, miten laajasti kuuleminen riita-asiassa tosiasiallisesti halutaan toteuttaa. Osapuolten kohtelu oli asianajajien mukaan pääsääntöisesti tasapuolista. Huomionarvoista on kuitenkin se, että rikosasioiden käsittelyä koskevista vastauksista ilmeni, että tasapuolinen kohtelu näyttää toteutuvan paremmin rikos- kuin riitaasioissa. Huolestuttavaa on, että suullista valmistelua pidettiin joissakin palautteissa asenteellisena ja hajontaa tuomareiden kesken tässä suhteessa suurena. Lisäksi tuotiin esiin kysymys prosessiväitteiden ratkaisemisajankohdasta ja todettiin, ettei prosessiväitteiden ratkaiseminen vasta pääasian yhteydessä ole tarkoituksenmukaista. Vapaassa palautteessa katsottiin myös, että tuomarit hallitsevat huonosti sellaisen prosessin, jossa riita koskee lähes puhdasta oikeuskysymystä. Asiat halutaan lausuman mukaan nähdä puoliväkisin näyttökysymyksinä. 13
20 14 Sovinnon edistäminen riita-asioissa ja tuomioistuinsovittelu (20, 21, 22) Osio sai kyselyssä hyvät arvosanat kaikilta vastaajilta. Johtopäätöksenä voidaan esittää, että tuomioistuinsovittelua pidettiin avustajien piirissä pääosin myönteisenä vaihtoehtona perinteiselle riidanratkaisulle. Vapaissa kommenteissa korostettiin muun muassa tuomioistuinsovittelua tekevien tuomareiden kokemusta ja perehtymistä juuri sovitteluun ja sen erityispiirteisiin. Kommentit olivat toisaalta myös jossain määrin ristiriitaisia, koska jotkut katsoivat, että tuomioistuin ei ota sovinnon edistämisessä tarpeeksi aktiivista roolia, mutta toisten mielestä sovintoon saatetaan myös liikaa painostaa. Epäiltiin myös, että tuomioistuin ei aina ymmärrä, että toinen osapuoli voi käyttää tuomioistuinsovittelua vain asian ratkaisemisen viivyttämiseen. Todistelun kartoittaminen riita-asioissa (24, 25) Ratkaisun antaminen riita-asioissa (30, 31) Todistelun kartoittamisen osalta asianajajat kokivat ongelmaksi todistelun asianmukaisen teemoittamisen (24.1), todistajien liian suuren määrän nimeämisen (24.2) sekä liian sallivan asenteen koskien todistelua riidattomista seikoista (24.3). Puheenjohtajan asettamia prekluusiouhkia kritisoitiin, koska katsottiin, että ne kannustavat pitämään oman todistelun mahdollisimman pitkään piilossa prosessitaktisista syistä. Lisäksi todettiin, että kustannukset kasvavat, jos tuomari ottaa vastaan kaiken tarjotun näytön. Palautelausumissa lisäksi epäiltiin, että käräjäoikeuksissa ei olisi tarpeeksi siviilioikeuteen erikoistuneita tuomareita. Asianajajien keskuudessa toivottiin käräjäoikeudelta selvästi aktiivisempaa otetta todistelun kartoittamisessa. Tätä taustaa vasten asianajajien enemmistön käsitys siitä, että erillistä prekluusiouhkaista määräaikaa todistelun ilmoittamiselle ei käytetä riittävän usein (24.5), ei ehkä ollut täysin yllättävä. Suhteellisen suuri osa asianajajista oli havainnut, että ratkaisuissa on seikkoja, joita ei ole keskustelutettu prosessin aikana (30.4.) ja että toisaalta päätökset eivät sisällä kannanottoa kaikkiin väitteisiin (30.5.). Hieman yllättävää oli myös, että suuri osa asianajajista mielsi, ettei henkilötodistelua kirjata tuomion perusteluihin riittävissä määrin muutoksenhakua ja jatkokäsittelylupaa ajatellen (30.6). Edellä kuvattujen asioiden osalta kaksi ensimmäistä lienevät muodollisen prosessinjohdon kannalta olennaisempia. On tärkeää, ettei tuomiota perusteta seikkoihin, joista ei ole ollut keskustelua prosessin aikana. Kysymyksen 30.5 osalta on huomioitava, että tuomiossa ei luonnollisesti tule keskittyä mahdollisesti lopputuloksen kannalta epäolennaisten väitteiden ruotimiseen. Toisaalta asianosaiset pitivät tärkeänä, että heidän mielipiteensä on huomioitu ja että siihen on otettu kantaa. Palautteessa katsottiin myös, että osapuolten keskeiseksi kokema oikeudellinen kysymys oli saatettu sivuuttaa. Syynä pidettiin tuomarien kyvyttömyyttä hahmottaa olennaista. Vapaassa palautteessa kiinnitettiin huomiota henkilötodistelun sisällön yksipuoliseen ja vaihtelevaan kirjaamistapaan. Henkilötodistelu saatetaan esimerkiksi kirjata osittain tarkoin, mutta vain siltä osin kuin se tukee tuomiossa tehtäviä johto-
HELSINGIN ASIANAJAJAYHDISTYKSEN LAATUHANKE. Asianajajien prosessitaidot tuomioistuinten näkökulmasta
HELSINGIN ASIANAJAJAYHDISTYKSEN LAATUHANKE Asianajajien prosessitaidot tuomioistuinten näkökulmasta Anders Bygglin Risto Jalanko Elina Järvenpää Hannu Kalkas Riitta Kiiski Janne Laukkanen Wilhelm Norrman
TODISTELU PROSESSINJOHDON KANNALTA
1 HELSINGIN HOVIOIKEUSPIIRIN LAATUHANKE 2008 TODISTELU PROSESSINJOHDON KANNALTA Keskustelupuheenvuoro Työryhmä: Elisabeth Bygglin, Helsingin hovioikeus Eija Iivonen Helsingin käräjäoikeus Kari Kangas Tuusulan